Για την διδασκαλία του κανόνα του «ι» των ουδέτερων και των εξαιρέσεων

Η κυρά Γραμματική αποφάσισε να κάνει βαφτίσια στις λέξεις. Φώναξε, λοιπόν, τα ουδέτερα και τους είπε:

-Εσείς, από δω και πέρα, θα φοράτε στο τέλος το «ι», όλα το ίδιο γράμμα για να σας ξεχωρίζουν!

Χάρηκαν τα ουδέτερα και φόρεσαν το καινούριο, ξεχωριστό τους γράμμα. Όμως, μερικά ουδέτερα δεν πήγαν στην ώρα τους στα βαφτίσια. Το βράδυ κοιμόταν, το δίχτυ ψάρευε, το δάκρυ κυλούσε αργά στο μάγουλο ενός παιδιού, το δόρυ πολεμούσε, το στάχυ ήταν μακριά στο χωράφι και το οξύ έκανε πειράματα στο εργαστήριο ενός επιστήμονα. Έφτασαν πολύ αργά, όταν όλα τα «ι» είχαν τελειώσει.

-Τι να σας δώσω τώρα; Πρέπει να βρω κάτι να ξεχωρίζετε κι εσείς! Κάτι που δεν το έχω δώσει αλλού και να θυμίζει κάτι από εσάς…. Το βρήκα! Κάτι από το σχήμα του φεγγαριού, από την καμπύλη που έχει το δάκρυ, από το βρόγχο του διχτυού, από το σπόρο του σταχυού, το σχήμα του δόρατος και από τον κίνδυνο που έχει το οξύ!

Τότε τους έδωσε το «υ» για να ξεχωρίζουν. Από τότε οι 6 λέξεις, βράδυ, δάκρυ, δίχτυ, δόρυ, οξύ, στάχυ, δεν ακολουθούν τον κανόνα και γράφονται πάντα στο τέλος με ύψιλον.



Συμπληρώνω τα κενά με –υ:

Κάθε βράδ\_ το φεγγάρι κάνει βόλτα στο σκοτάδι.

Ο ψαράς μπαλώνει το δίχτ\_ του, γιατί ένα μεγάλο ψάρι το έσκισε.

Η ψιλή βροχή μεγαλώνει το στάχ\_ στο χωράφι..

Ήταν τόσο λυπημένος, από τα μάτια του κύλησε ένα δάκρ\_.

Το μπουκάλι αυτό περιέχει οξ\_ και είναι επικίνδυνο να το αγγίζεις.

Ο πολεμιστής κρατάει ψηλά το δόρ\_ και ετοιμάζεται για τη μάχη.

Συμπληρώνω τα κενά με –ι, -υ:

Ο αρχαίος πολεμιστής κρατάει στο ένα του χέρ\_ το δόρ\_ και στο άλλο την ασπίδα.

Αύριο το βράδ\_ θα παίξω τάβλ\_ και σκάκ\_ με τη φίλη μου την Πόπη.

Στο παιχνίδ\_ του τένις, το μπαλάκ\_ δεν πρέπει να χτυπήσει στο δίχτ\_ που βρίσκεται ανάμεσα στους δύο παίκτες ή στις δύο παίκτριες.

Το παιδάκ\_ χτύπησε στο κεφάλ\_ και αμέσως ένα δάκρ\_ έκανε την εμφάνισή του.

Το λεμόν\_ έχει ξινή γεύση, επειδή περιέχει ένα οξ\_ που λέγεται κιτρικό οξ\_.

Από το στάχ\_ βγαίνει το σιτάρ\_.